CELEX: 
Language: el
Date: 2016-04-05 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη διόρθωση του κατ’ εξουσιοδότηση κανονισμού (ΕΕ) 2015/2446 για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 952/2013 (κώδικας), σε συνοχή με τη Συνθήκη για τη λειτουργία της Ευρωπαϊκής Ένωσης (ΣΛΕΕ), αναθέτει στην Επιτροπή την εξουσία να συμπληρώσει ορισμένα μη ουσιώδη στοιχεία του κώδικα, σύμφωνα με το άρθρο 290 της ΣΛΕΕ. Η Επιτροπή έκανε συνεπώς χρήση της εν λόγω νέας εξουσίας και εξέδωσε στις 28 Ιουλίου 2015 τον κατ’ εξουσιοδότηση κανονισμό (ΕΕ) 2015/2446 της Επιτροπής για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα. Ο παρών κατ’ εξουσιοδότηση κανονισμός της Επιτροπής θεσπίζει διατάξεις γενικής εφαρμογής για τη συμπλήρωση του κώδικα σύμφωνα με την ανάθεση εξουσιών και με σκοπό να καταστεί δυνατή η σαφής και ορθή εφαρμογή του. 
            
            
               Μετά την έναρξη ισχύος του κατ’ εξουσιοδότηση κανονισμού (ΕΕ) αριθ. 2015/2446, διαπιστώθηκαν εσφαλμένες διασταυρωτικές παραπομπές που οφείλονταν στην τελική αναθεώρηση του κειμένου και στην αναδιοργάνωση της δομής ορισμένων διατάξεων. Επιπλέον, διαπιστώθηκε ότι στις διατάξεις έλλειπαν ορισμένα στοιχεία, τα οποία είχαν παραληφθεί ακουσίως στο κείμενο της πράξης. Η προσαρμογή των ανακριβειών αυτών έχει μεγάλη σημασία για την Επιτροπή, τα κράτη μέλη και το εμπόριο και αποτελεί απόλυτη προϋπόθεση για την ορθή εφαρμογή της τελωνειακής νομοθεσίας της Ένωσης. 
            
            
               Ο κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου και ο κατ’ εξουσιοδότηση κανονισμός (ΕΕ) αριθ. 2015/2446 θα εφαρμοστούν από την 1η Μαΐου 2016. Συνεπώς, είναι αναγκαίο να διορθωθεί ο κατ’ εξουσιοδότηση κανονισμός (ΕΕ) αριθ. 2015/2446 ώστε να αντικατασταθούν οι προβληματικές παραπομπές και να διορθωθούν οι παραλείψεις, το συντομότερο δυνατό, προκειμένου να εξασφαλιστεί η θέσπιση των αναγκαίων διατάξεων για την εφαρμογή του κώδικα και των διατάξεων εφαρμογής του.  
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με την παράγραφο 4 της κοινής συμφωνίας για τις κατ’ εξουσιοδότηση πράξεις πραγματοποιήθηκε διαβούλευση μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής.
            
            
               Το σχέδιο πράξης υποβλήθηκε στους εκπροσώπους των κρατών μελών σε συνεδρίαση της ομάδας εμπειρογνωμόνων τελωνειακού κώδικα στις 17 Μαρτίου 2016. Τα κράτη μέλη συμφώνησαν με τις προτεινόμενες διορθώσεις.   
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Τα άρθρα 139 και 141 του κατ’ εξουσιοδότηση κανονισμού (ΕΕ) αριθ. 2015/2446 πρέπει να διορθωθούν με σκοπό την επανόρθωση των παραλείψεων που εντοπίστηκαν.  
            
            
               Δεδομένου ότι οι εν λόγω τροποποιήσεις επηρεάζουν την ουσία της κατ’ εξουσιοδότηση πράξης, το κατάλληλο μέσο είναι ένας κατ’ εξουσιοδότηση κανονισμός της Επιτροπής για τη διόρθωση του κατ’ εξουσιοδότηση κανονισμού (ΕΕ) αριθ. 2015/2446. Η εν λόγω πράξη θα εφαρμοστεί εφόσον δεν διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός προθεσμίας δύο μηνών, με δυνατότητα παράτασης της περιόδου αυτής για διάστημα δύο επιπλέον μηνών. 
            
            
                
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 5.4.2016
            
            
               για τη διόρθωση του κατ’ εξουσιοδότηση κανονισμού (ΕΕ) 2015/2446 για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕE) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα
                  1
               , και ιδίως το άρθρο 160,
            
            
               Εκτιμώντας τα ακόλουθα:
            
         
         
            
               (1)Μετά τη δημοσίευση του κατ’ εξουσιοδότηση κανονισμού (ΕΕ) 2015/2446 της Επιτροπής
                  2
               , εντοπίστηκαν δύο σφάλματα. 
            
            
               (2)Το πρώτο σφάλμα αφορά το τεκμήριο τελωνειακής διασάφησης που προβλέπεται στο άρθρο 139 του κατ’ εξουσιοδότηση κανονισμού (ΕΕ) 2015/2446 για ορισμένα από τα είδη εμπορευμάτων που αναφέρονται στο άρθρο 136 παράγραφος 1 του εν λόγω κατ’ εξουσιοδότηση κανονισμού. Το τεκμήριο αυτό αποσκοπούσε να καλύψει τα ίδια είδη εμπορευμάτων με εκείνα που προβλέπονται στον επί του παρόντος εφαρμοστέο κανονισμό (ΕΟΚ) αριθ. 2454/93 της Επιτροπής
                  3
               , ήτοι παλέτες, εμπορευματοκιβώτια και μεταφορικά μέσα, καθώς και ανταλλακτικά, εξαρτήματα και εξοπλισμοί για τις εν λόγω παλέτες, εμπορευματοκιβώτια και μεταφορικά μέσα, προσωπικά είδη και εμπορεύματα για αθλητικούς σκοπούς, υλικά ευημερίας για ναυτιλλομένους που χρησιμοποιούνται σε σκάφος το οποίο εκτελεί διεθνείς θαλάσσιες μεταφορές, ιατρικός, χειρουργικός και εργαστηριακός εξοπλισμός, υλικό που προορίζεται για την αντιμετώπιση καταστροφών και χρησιμοποιείται στο πλαίσιο μέτρων που λαμβάνονται για την αντιμετώπιση των συνεπειών καταστροφών ή παρόμοιων καταστάσεων που πλήττουν το τελωνειακό έδαφος της Ένωσης και φορητά μουσικά όργανα που εισάγονται προσωρινά από ταξιδιώτες και τα οποία πρόκειται να χρησιμοποιηθούν ως επαγγελματικός εξοπλισμός. Όταν οριστικοποιήθηκε ο κατ’ εξουσιοδότηση κανονισμός (ΕΕ) 2015/2446, η σειρά των εμπορευμάτων που απαριθμούνται στο άρθρο 136 είχε αλλάξει, αλλά, εκ παραδρομής, οι παραπομπές στα εμπορεύματα αυτά στο άρθρο 139 του εν λόγω κατ’ εξουσιοδότηση κανονισμού δεν επικαιροποιήθηκαν. Οι παραπομπές θα πρέπει, συνεπώς, να διορθωθούν.
            
            
               (3)Το δεύτερο σφάλμα αφορά το άρθρο 141 παράγραφος 1 του κατ’ εξουσιοδότηση κανονισμού (ΕΕ) 2015/2446. Το επί του παρόντος εφαρμοστέο άρθρο 233 παράγραφος 1 στοιχείο β) του κανονισμού (ΕΟΚ) αριθ. 2454/93 προβλέπει τη δυνατότητα, σε ορισμένες περιορισμένες και πολύ ειδικές περιπτώσεις, να θεωρείται η διέλευση των συνόρων ότι συνιστά διασάφηση προσωρινής εισαγωγής, εξαγωγής ή επανεξαγωγής. Εκ παραδρομής, η διάταξη αυτή δεν περιελήφθη στον κατ’ εξουσιοδότηση κανονισμό (ΕΕ) 2015/2446 και, κατά συνέπεια, δεν υπάρχει δυνατότητα διασάφησης ορισμένων εμπορευμάτων απλώς και μόνο με την πράξη διέλευσης των συνόρων του τελωνειακού εδάφους της Ένωσης. Κατά την έκδοση του κατ’ εξουσιοδότηση κανονισμού (ΕΕ) 2015/2446 δεν προβλεπόταν καμία τροποποίηση της διάταξης σχετικά με τα είδη πράξεων που θεωρείται ότι συνιστούν τελωνειακή διασάφηση. Συνεπώς, το άρθρο 141 παράγραφος 1 θα πρέπει να διορθωθεί. 
            
            
               (4)Ως εκ τούτου, ο κανονισμός (ΕΕ) 2015/2446 θα πρέπει να διορθωθεί αναλόγως.
            
            
               (5)Οι διατάξεις του παρόντος κανονισμού θα πρέπει να εφαρμόζονται από την 1η Μαΐου 2016 ώστε να καταστεί δυνατή η πλήρης εφαρμογή του κώδικα,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Διορθώσεις του κατ’ εξουσιοδότηση κανονισμού (ΕΕ) 2015/2446
            
            
               Ο κατ’ εξουσιοδότηση κανονισμός (ΕΕ) 2015/2446 διορθώνεται ως εξής:
            
            
               (1)Το άρθρο 139 αντικαθίσταται από το ακόλουθο κείμενο: 
            
            
               «1. Εάν δεν έχουν διασαφιστεί με τη χρήση άλλων μέσων, τα εμπορεύματα που αναφέρονται στο άρθρο 136 παράγραφος 1 στοιχεία α) έως δ), στοιχείο η) και στοιχείο θ) θεωρείται ότι διασαφίζονται για προσωρινή εισαγωγή σύμφωνα με το άρθρο 141.
            
            
               2. Εάν δεν έχουν διασαφιστεί με τη χρήση άλλων μέσων, τα εμπορεύματα που αναφέρονται στο άρθρο 136 παράγραφος 1 στοιχεία α) έως δ), στοιχείο η) και στοιχείο θ) θεωρείται ότι διασαφίζονται για επανεξαγωγή σύμφωνα με το άρθρο 141 με την εκκαθάριση του καθεστώτος προσωρινής εισαγωγής.»·
            
            
               (2)στο άρθρο 141 παράγραφος 1, προστίθεται το ακόλουθο στοιχείο δ):
            
            
               «δ)
                     απλώς και μόνο η πράξη διέλευσης των συνόρων του τελωνειακού εδάφους της Ένωσης από τα εμπορεύματα σε οποιαδήποτε από τις ακόλουθες περιπτώσεις:
            
            
               i)όταν εφαρμόζεται απαλλαγή από την υποχρέωση μεταφοράς των εμπορευμάτων στον κατάλληλο τόπο σύμφωνα με τους ειδικούς κανόνες που αναφέρονται στο άρθρο 135 παράγραφος 5 του κώδικα·
            
            
               ii)όταν τα εμπορεύματα θεωρείται ότι διασαφίζονται για επανεξαγωγή σύμφωνα με το άρθρο 139 παράγραφος 2 του παρόντος κανονισμού·
            
            
               iii)όταν τα εμπορεύματα θεωρείται ότι διασαφίζονται για εξαγωγή σύμφωνα με το άρθρο 140 παράγραφος 1 του παρόντος κανονισμού.»·
            
            
            
               Άρθρο 2 
            
            
               Έναρξη ισχύος
            
         
         
            
               Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
            
               Εφαρμόζεται από την 1η Μαΐου 2016.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 5.4.2016
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 269 της 10.10.2013, σ. 1.
               
               
                  
                     (2)
                  
                        Κατ’ εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).
               
               
                  
                     (3)
                  
                        Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ L 253 της 11.10.1993, σ. 1).